Rezoliucija dėl padėties Mauritanijoje



Oficialusis leidinys 061 , 16/03/2009 p. 0037 - 0040



Rezoliucija [1] dėl vaikų darbo socialinių padarinių ir strategijų, skirtų kovoti su vaikų darbu AKR ir ES jungtinė parlamentinė asamblėja, - 2008 m. lapkričio 25– 28 d. susitikusi Port Morsbyje (Papua Naujoji Gvinėja), - atsižvelgdama į Darbo tvarkos taisyklių 17 straipsnio 1 dalį, - atsižvelgdama į 1989 m. lapkričio 20 d. priimtą ir 1990 m. įsigaliojusią Jungtinių Tautų (JT) vaiko teisių konvenciją [2], ypač jos 28 ir 32 straipsnius, - atsižvelgdama į Tarptautinės darbo organizacijos (TDO) konvenciją 138 dėl minimalaus įdarbinimo amžiaus (1973) [3] ir konvenciją 182 dėl nepriimtino vaikų darbo uždraudimo ir neatidėliotinų veiksmų tokiam darbui panaikinti (1999) [4], - atsižvelgdama į Europos bendrijos steigimo sutarties 177–181 straipsnius, - atsižvelgdama į 2000 m. birželio 23 d. Kotonu pasirašytą ir 2005 m. birželio 25 d. Liuksemburge pataisytą AKR ir ES partnerystės susitarimą (toliau — Kotonu susitarimas), ypač jo 26 ir 50 straipsnius, - atsižvelgdama į 2005 m. gruodžio 20 d. Tarybos, Taryboje posėdžiavusių valstybių narių vyriausybių atstovų, Europos Parlamento ir Komisijos bendrą pareiškimą dėl Europos Sąjungos vystymosi politikos "Europos konsensusas", ypač jo 12, 97, 101 ir 103 straipsnius [5], - atsižvelgdama į 2000 m. rugsėjo 8 d. JT Tūkstantmečio deklaraciją, kuria nustatyti Tūkstantmečio vystymosi tikslai (TVT), kaip tarptautinės bendruomenės bendrai nustatyti skurdo panaikinimo kriterijai, - atsižvelgdama į 2000 m. Dakare (Senegalas) (Dakaro aukščiausiojo lygio susitikime) Pasaulio švietimo forumo priimtą veiksmų programą "Švietimas visiems: kolektyvinių įsipareigojimų vykdymas" [6], - atsižvelgdama į 2006 m. Briuselio deklaraciją dėl švietimo siekiant tvaraus vystymosi AKR valstybėse ir į AKR švietimo ministrų priimtą jos veiksmų planą, - atsižvelgdama į 2003 m. ES Lukos (Italija) deklaraciją, - atsižvelgdama į TDO tarptautinę vaikų darbo panaikinimo programą (angl. IPEC), - atsižvelgdama į Komisijos komunikatą "Ypatingas dėmesys vaikų klausimui ES vykdant išorės veiksmus" [7], - atsižvelgdama į "Švietimas visiems" 2008 m. pasaulinę stebėjimo ataskaitą "Švietimas visiems iki 2015 m.: ar pavyks tai pasiekti?" [8], - atsižvelgdama į savo 2003 m. spalio 15 d. rezoliuciją dėl vaikų teisių ir visų pirma dėl vaikų karių [9], - atsižvelgdama į Europos Parlamento rezoliuciją dėl vaikų išnaudojimo besivystančiose šalyse, ypatingą dėmesį skiriant vaikų darbui [10], - atsižvelgdama į Europos Parlamento rezoliuciją dėl įmonių socialinės atsakomybės: augimo ir užimtumo partnerystės įgyvendinimas [11], - atsižvelgdama į Socialinių reikalų ir aplinkos komiteto pranešimą (ACP-EU/100.247/08/fin.), A. kadangi vaikų darbas atsiranda dėl masinio skurdo bei daugelio besivystančių valstybių bendruomenių kultūros ir tradicijų, B. kadangi vaikų darbas mažina suaugusiųjų algas ir todėl prisideda prie skurdo ciklo priversdamas suaugusiuosius konkuruoti su pigia vaikų darbo jėga, C. kadangi vaikų darbas yra sunkus, dažnai atliekamas itin sunkiomis sąlygomis, dirbama dvylika–keturiolika valandų per parą, o "algų" pavidalu uždirbama smulkmė dažnai grįžta darbdaviui už būstą ir maistą arba kaip bauda už neįvykdytas kvotas, D. kadangi, TDO duomenimis, dirba apie 165 mln. 5–14 metų vaikų; kadangi nepriimtinas vaikų darbas ir vaikų teisių pažeidimai, įskaitant vaikų vergiją (namų tarnai), prekybą vaikais, vaikų prostituciją, vaikų verbavimą į ginkluotus konfliktus ir kitas darbo formas, kenkia vaikų stabiliam fiziniam vystymuisi ir psichinei sveikatai, E. kadangi ypatingą dėmesį reikia atkreipti į nepriimtiną vaikų darbą ir imtis veiksmų su juo kovoti, F. kadangi tam tikroms vaikų ir paauglių grupėms, visų pirma tautinėms ar kitoms mažumoms priklausantiems vaikams, vaikams migrantams, perkeltiesiems vaikams ar vaikams pabėgėliams, nuo ginkluotų konfliktų nukentėjusiems vaikams ar vaikams kariams, našlaičiams, vaikams be tėvų priežiūros, ŽIV/AIDS sergantiems vaikams ir neįgaliems vaikams gresia ypatingas pavojus; kadangi mergaitėms kyla didesnis pavojus būti išnaudotoms ir prievartaujamoms, G. kadangi vaikų darbas yra vienas iš labiausiai sukrečiančių rodiklių, iš kurio matyti pažeidžiamų vaikų problema ir trūkumai nustatant keletą TVT — mažinti skurdą, suteikti švietimą visiems, užtikrinti lyčių lygybę, kovoti su ŽIV/AIDS ir sukurti pasaulinę vystymosi partnerystę, H. kadangi komercinis vaikų išnaudojimas yra šiurkštus jų žmogaus orumo pažeidimas ir prieštarauja socialinio teisingumo principams; kadangi, ratifikuodamos Vaiko teisių konvenciją, jos susitariančiosios šalys patvirtina pripažįstančios vaikų žmogaus teises, I. kadangi geros kokybės visuotinio pradinio išsilavinimo suteikimas visiems vaikams yra pagrindinis būdas leisti vaikams įgyti svarbiausių gebėjimų ir žinių, siekiant padėti jiems išsivaduoti iš skurdo, kad būtų paveiktas jų visuomenės vystymasis ir kad jie galėtų laisvai ir sąmoningai rinktis gyvenimo kelią, taip prisidėdami ir prie savo šalių socialinės ir ekonominės plėtros, J. kadangi reali galimybė įgyti geros kokybės išsilavinimą reiškia turėti vaikams palankias mokyklas, kuriose būtų vienodai rūpinamasi abiejų lyčių vaikais ir kuriose būtų įrengti vandens ir sanitariniai įrenginiai, nes prastos kokybės išsilavinimas gali atgrasyti vaikus nuo mokyklos ir padaryti juos pažeidžiamus išnaudojimui, K. kadangi įvairaus vaikų darbo padariniai apima mažą pradinių ir vidurinių mokyklų lankomumą (visų pirma mergaičių), daug mokyklos nebaigimo atvejų, didelį neraštingumą ir daug egzaminų neišlaikymo atvejų, vaikų fizinio vystymosi sutrikimus, didelį paauglių nėštumų skaičių, vaikų piktnaudžiavimą narkotikais ir didelį suaugusiųjų nedarbo lygį, L. kadangi daugelis šalių yra priėmusios įstatymus ir patvirtinusios politikos kryptis, kuriomis siekiama apsaugoti vaikų gerovę ir interesus, M. kadangi vyriausybės, darbdaviai, darbuotojai ir jų organizacijos bei plačioji visuomenė yra bendrai atsakingi siekti, kad vaikų darbas būtų laipsniškai panaikintas, N. kadangi vaikų darbas dažnai naudojamas ne teisėtai įsteigtose įmonėse, kurioms taikomi atitinkami teisės aktai, ir paprastai tokia praktika vyrauja neoficialiame ir kaimo sektoriuose, privačioje namų ūkių aplinkoje ar šeimos versle, ir toks darbas net nelaikomas turinčiu socialinės reikšmės, kad jį būtų galima laikyti darbu, o kai kuriais atvejais vaikų darbas naudojamas ir neteisėtoje veikloje, O. kadangi daugeliu atvejų vaikai AKR šalyse išnaudojami Europos įmonių naudai ir tai dar labiau gilina vaikų darbo problemą AKR šalyse, P. kadangi ekonominis vaikų išnaudojimas apima nuo keturių iki dešimties milijonų vaikų Europoje (kai kurie iš jų tampa didžiausio išnaudojimo, įskaitant mergaičių prostituciją, aukomis) ir kadangi reikėtų pabrėžti, jog daugelis šių vaikų ir jaunų suaugusiųjų atvyksta iš AKR šalių ir dažniausiai nelegaliai gyvena Europos šalyse, Q. kadangi negalima nepaisyti vaikų darbo įnašo į neturtingiausių šalių šeimų pajamas, R. kadangi neprieštaraujama, kad vyresni vaikai dalį laiko dirbtų šeimos ūkyje arba šeimos versle, jeigu tai nekenkia jų išsilavinimui, sveikatai ir gerovei, S. kadangi praktiškai gali būti nelengva moraliniu požiūriu atskirti komercinėje veikloje išnaudojamus vaikus ir vaikus, kurių darbas naudojamas užsidirbti pragyvenimui siekiančiuose ūkiuose, T. kadangi tokios ligos kaip ŽIV/AIDS prisidėjo prie vaikų vertimosi veikla, iš kurios gaunama pajamų, U. kadangi vaikų darbo panaikinimą sunkina kultūrinė ir lyčių nelygybė, V. kadangi galimybių gauti finansiškai priimtiną ir įmanomą grąžinti paskolą pagerinimas gali sumažinti vaikų darbo atvejų ir pagerinti mokyklų lankomumą, W. kadangi alternatyvios vaikų priežiūros galimybės prisideda prie vaikų darbo mažinimo ir sudaro sąlygas didesniam mokyklų lankomumui, X. kadangi pastangos gerinti suaugusiųjų švietimo lygį ir didinti atlyginimus padeda suvaldyti vaikų darbo plitimą bei mastą ir didina vaikų tolesnio mokymosi mokykloje tikimybę, Y. kadangi miesto ir kaimo dichotomija turi įtakos sprendimams dėl vaikų mokyklinio lavinimo ir darbo, Z. kadangi kiekvienas vaikas turi teisę į registraciją gimus; kadangi gimimo registracijos nebuvimas palengvina vaikų išnaudojimą ir prievartą "paslėptuose" darbo sektoriuose, pvz., darbo namuose ir žemės ūkio sektoriuose, AA. kadangi bendrovės, kurios veikia pažeisdamos tarptautinius dokumentus ir su vaikų darbu susijusius tarptautinės bei nacionalinės teisės aktus, gali turėti nesąžiningo konkurencinio pranašumo, AB. kadangi besivystančių šalių žemės ūkio sektorius teikia didelių galimybių išnaudoti vaikus ir remiantis organizacijos Human Rights Watch 2002 m. pranešimu šioje ūkio šakoje dirba apie 70 proc., arba 170 mln., vaikų — čia jie verčiami dirbti 12 valandų per parą, 365 dienas per metus, dažnai jiems daro poveikį nuodingieji pesticidai ir itin aukšta temperatūra (iki 100 °C), jie turi nešioti sunkius krovinius ir dirbti su pramoniniais pjaustymo įrankiais, AC. kadangi nepriimtiniausios vaikų darbo formos — pirotechnika, atliekų perdirbimas, akmenų skaldymas bei kasyba ir kadangi baisiausia išnaudojimo forma yra kare naudoti vaikus karius, AD. kadangi prekes iš besivystančiojo pasaulio šalių perkantys subjektai turi geriausias galimybes aptikti ir atsisakyti pirkti prekes, kurios visiškai ar iš dalies pagamintos naudojant vaikų darbą, ir taip gali būti daromas tiesioginis veiksmingas ekonominis spaudimas, AE. kadangi pagrindinės vaikų teisės gali būti iš esmės pažeidžiamos juos vaizduojant žiniasklaidoje (per radiją, televiziją ir laikraščiuose) nuolat pateikiamoje reklamoje, Bendrosios nuostatos 1. sveikina daugelį AKR ir ES valstybių, ratifikavusių TDO konvencijas Nr. 138 ir 182 (žr. 1 priedą); ragina valstybes šių konvencijų šalis užtikrinti konvencijų įgyvendinimą ir skatina visas šalis, kurios dar neratifikavo minėtų konvencijų, nedelsiant tai padaryti; 2. pripažįsta, kad pavojingiausiose pramonės srityse dirbantiems vaikams turi būti teikiamas didžiausias prioritetas; 3. griežčiausiai reikalauja, kad visi, apie kuriuos yra įrodymų, kad jie verbavo arba naudojo vaikus karius, būtų perduoti Tarptautiniam baudžiamajam teismui ikiteisminiam tyrimui atlikti; 4. kalbėdama apie konvenciją Nr. 182, pabrėžia būtinybę imtis skubių veiksmų siekiant panaikinti nepriimtiniausius vaikų darbo aspektus, pvz., vaikų įdarbinimą vergiškomis ir priverstinėmis sąlygomis, pavojingam ir rizikingam darbui narkotikų gamybai ir kontrabandai bei šaulių ginklų prekybai ir kontrabandai, labai mažų vaikų išnaudojimą bei seksualinį vaikų išnaudojimą komerciniais tikslais; 5. ragina visas ES valstybes, pasirašiusias TDO konvenciją Nr. 182, kasmet skelbti įrodymus, kad jos laikosi 8 straipsnio, kuriame narės raginamos padėti viena kitai įgyvendinti konvencijos nuostatas, pasitelkiant intensyvesnį tarptautinį bendradarbiavimą ir (arba) pagalbą; 6. ragina ES valstybes nares ir AKR valstybes išplėtoti integruotas strategijas įgyvendinant AKR ir ES partnerystę, skirtas kovoti su vaikų darbu, remiantis tiksliu tikrovės įvertinimu, vadovaujantis vaiko interesais; šiuo atžvilgiu pabrėžia būtinybę visiškai įtraukti pilietinę visuomenę ir profesines sąjungas į politikos formavimą ir kovai su vaikų darbu skirtų veiksmų įgyvendinimą ir stebėjimą; 7. pabrėžia, kad kovai su vaikų darbu būtinas tinkamas politinių sprendimų ir programų derinys, ypač sveikatos apsaugos, švietimo, užimtumo ir socialinės apsaugos srityse, kuriuo būtų siekiama: didinti informuotumą, skatinti socialinę mobilizaciją; gerinti duomenų bazių išteklius ir analizę; tobulinti darbo teisės aktus ir užtikrinti jų nuostatų vykdymą, siekti užtikrinti deramą darbą, laisvą privalomą geros kokybės išsilavinimą, profesinį rengimą ir imtis tiesioginių veiksmų išlaisvinti vaikus nuo darbo, juos reabilituoti ir iš naujo integruoti; 8. ragina tarptautinę bendruomenę, visų pirma ES valstybes nares ir Europos Komisiją, įtraukti su vaikų darbu susijusias problemas į kiekvieną veiklos priemonę, numatytą jų vystomojo bendradarbiavimo programose ir procese, skirtame TVT iki 2015 m. pasiekti, inter alia, šalinant nepakankamos vaikų apsaugos ir vaikų teisių pažeidimų priežastis; pabrėžia, kad šiomis politikos priemonėmis taip pat turi būti sprendžiami nuo vaikų darbo išlaisvintų vaikų reabilitacijos ir socialinės integracijos klausimai; 9. pripažįsta, kad vaikų darbą daugiausia lemia skurdas ir kad ilgalaikis sprendimas yra tvarus ekonominis augimas ir geras valdymas, lemiantys socialinę pažangą, visų pirma skurdo mažinimą ir visuotinio pradinio išsilavinimo pasiekimą; 10. pabrėžia poreikį spręsti vaikų darbo panaikinimo klausimus kovojant su ŽIV/AIDS ir nustatant konfliktų sprendimo strategijas; 11. pabrėžia, kad be tėvų paramos gyvenantys vaikai, pvz., našlaičiai, gatvėje gyvenantys vaikai, šalies viduje perkelti vaikai, pabėgėliai, prekybos žmonėmis, seksualinio ir ekonominio išnaudojimo aukomis tapę vaikai, turi būti specialiai prižiūrimi ir reikia imtis tikslinių priemonių padėti šiems vaikams ir juos remiančioms institucijoms, įstaigoms ir tarnyboms; 12. pažymi, kad nors daugelis vyriausybių patvirtino politikos kryptis ir ėmėsi veiksmų vaikų darbui naikinti, alternatyvių pragyvenimo priemonių neužtikrinimas šeimoms, kurių vaikai dirba, lems blogesnes sąlygas toms šeimoms; 13. pabrėžia, kad bet kokia politika, kuria siekiama panaikinti vaikų darbą, visada turėtų būti vertinama atsižvelgiant į deramą darbą visiems, laikantis pagrindinių tarptautinių darbo standartų; mano, kad bet kokia tikslinė kampanija prieš vaikų darbą negali būti sėkminga, jei neįgyvendinamos platesnio pobūdžio prekybos praktikos reformos ir ES, ir AKR valstybėse; 14. ragina vyriausybes ir pilietinės visuomenės atstovus ES ir AKR valstybėse dirbti kartu, siekiant įsteigti nacionalines darbo grupes vaikų darbo klausimais, kurios, inter alia, teiktų ir skleistų informaciją apie teises ir gerąją patirtį ir dirbtų tam, kad būtų koordinuojama vietos, nacionalinės ir tarptautinės valdžios atstovų, NVO ir profesinių sąjungų politika; 15. ragina ES valstybes nares ir AKR valstybes vaikų darbo problemas įtraukti į esamas ir būsimas žemės ūkio sektoriaus vystymo iniciatyvas; 16. ragina AKR valstybių vyriausybes dėti pastangas siekiant visuotinės oficialios gimimo registracijos ir ragina Europos Komisiją skatinti ir remti tokias pastangas, įtraukiant visuotinę oficialią gimimo registraciją į vystomojo bendradarbiavimo politiką; 17. ragina ES priimti direktyvą, kuria būtų nustatytas specialus nelegalų statusą turinčių vaikų, tapusių prekybos žmonėmis ir išnaudojimo ES teritorijoje aukomis, režimas; Švietimas ir vaikų darbo panaikinimas 18. mano, kad kiekvienam vaikui, kuris nesimoko visu krūviu, gresia išnaudojimas; mano, kad šioje srityje "vaiko" apibrėžtis turėtų siekti amžių, kol atitinkamoje šalyje pasiekiamas privalomasis visu krūviu įgyjamas išsilavinimas; 19. pabrėžia, kad nors darbo patirtis gali atlikti tam tikrą vaidmenį vaikui įgyjant išsilavinimą, darbas neturi būti išnaudojamo pobūdžio ir jokiu atveju neturi trukdyti visu krūviu įgyjamam vaiko išsilavinimui, taip pat turi likti pakankamai laiko žaisti ir džiaugtis vaikyste; teigia, kad tai vienodai taikytina apmokamam darbui ir darbui šeimoje, pvz., vaikų priežiūrai ar darbui šeimos ūkyje; pažymi, kad nors vaiko darbo pajamos gali būti itin svarbi labai mažas pajamas gaunančių šeimų pajamų dalis, reikia deramai pasirūpinti, kad nebūtų kritikuojami tėvai, tinkamai apsaugantys vaiką nuo išnaudojimo darbe; 20. ragina visas ES ir AKR valstybes nares užtikrinti, kad priemonės, kuriomis siekiama įvykdyti antrąjį visuotinio pradinio išsilavinimo TVT, būtų tvarios ir geros kokybės; tuo tikslu ragina ES susieti švietimo finansavimą su tinkamo dydžio klasių išlaikymu ir pakankamo mokymo mokytojams suteikimu; ragina ir ES, ir AKR teikti finansavimą mokinių mokymosi medžiagai ir maitinimui, siekiant užtikrinti, kad išsilavinimas nebūtų toks brangus, kad vaikai dėl to būtų atsiimami iš mokyklos; 21. ragina Europos Komisiją skirti finansavimą švietimui, neatidėliotinai skiriant dėmesį tiems, kuriems labiausiai gresia išnaudojimas, visų pirma mergaitėms, vaikams, gyvenantiems teritorijose, kur vyksta konfliktai, ir vaikams iš atskirtų ar pažeidžiamų visuomenės grupių, taip pat kaimo vietovėse, kuriose vyrauja žemės ūkis, gyvenantiems vaikams; 22. ragina vyriausybes tobulinti savo teisės aktus vaikų darbo srityje ir integruoti vaikų darbo srities problemas į švietimo politiką ir planus, atsižvelgiant į miesto ir kaimo dichotomiją; 23. ragina AKR valstybes didinti išlaidas švietimui, visų pirma visuotiniam pradiniam išsilavinimui ir suaugusiųjų švietimui; 24. skatina būtinybę kurti didesnę žinių bazę ir tinklus vaikų darbo ir švietimo srityje, pvz., vykdant mokslinius tyrimus, stebėjimą, renkant duomenis, veiksmingai ir tinkamai analizuojant gautus tyrimų ir bandomųjų projektų duomenis, kad būtų geriau suprantamos pagrindinės vaikų darbo problemos ir su vaikais bei švietimu susiję regioniniai ir nacionaliniai ypatumai; 25. ragina geriau propaguoti ir skleisti gerąją patirtį, orientuotą į tikrus politinius ir ekonominius pokyčius ir grindžiamą naujausiomis žiniomis apie vaikų darbo padėtį; 26. ragina vyriausybes ir kitus teisėtai įsisteigusius darbdavius įgyvendinti švietimo veiklą, skirtą dirbantiems vaikams ir jų šeimoms, siekiant sušvelninti tokių vaikų dalyvavimo darbo veikloje padarinius; 27. ragina įrengti specialias prisitaikymo klases vėliau pradėjusiems mokytis vaikams ir grįžtantiems toliau mokytis užbaigus darbą, po konfliktų ar perkėlimo; 28. reiškia susirūpinimą dėl tarptautinių dokumentų, konkrečiai antrojo TVT ir TDO konvencijos Nr. 138, neatitikties, nes pastarajame dokumente minimalus įdarbinimo amžius yra 15 arba išimtiniais atvejais — 14 metų, o pirmajame skatinamas tik visuotinis pradinis išsilavinimas; mano, kad dėl to 11–15 metų vaikai susiduria su didesniu išnaudojimo pavojumi ir ragina atkreipti dėmesį į tokią neatitiktį; Įmonių sektoriaus atsakomybė naikinant vaikų darbą 29. džiaugiasi didėjančia tendencija didelėse bendrovėse rengti socialinio elgesio kodeksus ir savanoriškai imtis etiškos prekybos iniciatyvų; vis dėlto mano, kad tokie neprivalomi kodeksai negali atstoti valdžios institucijų priežiūros ir skaidraus pagrindinių darbo standartų laikymosi; 30. skatina elgesio darbo vietoje kodeksų populiarinimą, minimalųjį darbo užmokestį ir ekonominį šeimos saugumą reglamentuojančių teisės aktų priėmimą; 31. ragina Europos Komisiją išlaikyti ir stiprinti didžiųjų bendrovių atsakomybę naikinant vaikų darbą; ragina Europos Komisiją įpareigoti visas ES veikiančias didžiąsias bendroves įtvirtinti dokumentuose, atsiskaityti ir prisiimti atsakomybę už darbo praktiką visuose tiekimo grandinės lygmenyse; todėl prašo Komisiją įsteigti vaiko darbo pagalbos liniją, kad būtų galima teikti informaciją apie vaikų darbą tiesioginėse ES įsisteigusių bendrovių ūkinėse operacijose arba tiekimo grandinėje; mano, kad tokį reikalavimų laikymąsi visuose tiekimo grandinės lygmenyse turėtų papildyti reguliarios ir išsamios patikros visais lygmenimis ir patikrą galėtų vykdyti nepriklausomos audito institucijos; jei nustatoma, kad bendrovė naudoja vaikų darbą tiekimo grandinėje, Europos Komisija turėtų įpareigoti tokią bendrovę parengti ir paskelbti terminuotą, ne ilgesnės kaip trejų metų trukmės programą vaikų darbui toje tiekimo grandinėje nedelsiant panaikinti; mano, kad turėtų būti nustatyta sankcijų programa, taikoma, jei vaikų darbas ir toliau naudojamas pasibaigus nustatytam laikotarpiui; 32. ragina Europos Komisiją ir AKR vyriausybes užtikrinti, kad bet kuri bendrovė, naudojanti vaikų darbą, privalėtų užtikrinti, kad joje dirbantys vaikai būtų tinkamai integruoti į švietimo sistemą; 33. pabrėžia, kad tų AKR valstybių, kurios gauna naudos iš BLS ir BLS + programų, BLS ir BLS + statuso įgijimo sąlyga turi būti ne tik TDO konvencijų dėl vaikų darbo ir JT vaiko teisių konvencijos ratifikavimas, bet ir įrodymas, kad tos valstybės jų laikosi; šiuo tikslu ragina Europos Komisiją įkurti šių konvencijų nuostatų laikymosi nuolatinės ir dažnos kontrolės struktūrą; teigia, kad reikia imtis veiksmų, jei yra rimtų ir sistemingų pažeidimų įrodymų; 34. mano, kad viešųjų pirkimų sutartys turėtų apimti sąlygas, įpareigojančias atitinkamas bendroves įrodyti, jog tiekimo grandinėje laikomasi tarptautinių vaikų darbo standartų ir kad nesant tokių įrodymų tos sutartys neturėtų būti sudaromos, taip pat kad turėtų būti pakankamai galimybių NVO ir kitoms suinteresuotosioms šalims viešai pateikti priešingų įrodymų; tvirtai pabrėžia, kad tokios sąlygos jokiu būdu neturėtų būti laikomos netarifinėmis prekybos kliūtimis; 35. ragina ES valstybes nares ir Europos Komisiją teikti bendrovėms paramą naudojant prekybos misijas, eksporto subsidijas, dotacijas ir paskolas su sąlyga, kad jos įrodo, jog laikosi tarptautinių konvencijų dėl vaikų darbo; 36. pabrėžia, kad globalizacija ir pasaulio prekybos liberalizavimas turi vykti laikantis pagrindinių teisių, įskaitant vaikų darbo draudimą; 37. ragina tarptautinę bendruomenę (kuriai priklauso ir Pasaulio prekybos organizacija) pirmą kartą įsteigti "vaiko aitvaro ženklą", kuriuo būtų aiškiai parodoma, kad produktas "išaugintas arba pagamintas nenaudojant vaikų darbo" — jį būtų galima naudoti šalims, kuriose, kaip žinoma, vaikų darbas vyrauja; 38. paveda pirmininkams perduoti šią rezoliuciją AKR ir ES ministrų tarybai, Europos Komisijai, Afrikos Sąjungai, Karibų jūros regiono AKR forumo (CARIFORUM) valstybėms, Ramiojo vandenyno valstybių forumui, ES valstybėms narėms, Jungtinių Tautų vaikų fondui (UNICEF) ir TDO. [1] Šią rezoliuciją AKR ir ES jungtinė parlamentinė asamblėja priėmė 2008 m. lapkričio 28 d. Port Morsbyje (Papua Naujoji Gvinėja). [2] http://www.unhchr.ch/html/menu3/b/k2crc.htm [3] http://www.ilocarib.org.tt/childlabour/c138.htm [4] http://www.ilocarib.org.tt/childlabour/c182.htm [5] OL C 46, 2006 2 24, p. 1. [6] http://unesdoc.unesco.org/images/0012/001211/121147e.pdf [7] COM(2008)55 galutinis. [8] http://unesdoc.unesco.org/images/0015/001547/154743e.pdf [9] OL C 26, 2004 1 29, p. 17. [10] P6_TA (2005)0272. [11] P6_TA(2007)0062. --------------------------------------------------